Sassa-betalings: Poskantoor betaal miljarde uitArgieffoto Die Suid-Afrikaanse Poskantoor het Dinsdag gesê hy het die huidige betalingsiklus reeds 7,4 miljoen transaksies van welsynstoelae hanteer. Die Poskantoor het landswyd R4,4 miljard uitbetaal aan begunstigdes. Die betalings het Maandag begin. Mark Barnes, uitvoerende groepshoof, het gesê dit word vergelyk met die R1 miljard wat in 2,8 miljoen transaksies uitbetaal is, toe die Poskantoor in Julie met die betalings begin het. “Ek was egter gister by Jabulani Mall in Soweto en daar is steeds probleme met lang rye, ondoeltreffende sitplek vir bejaardes, geïsoleerde gevalle waar die stelsel nie aanlyn was nie en vertragings wat ek eerstehands beleef het. Die Poskantoor vra om verskoning vir dié omstandighede.” Hy het gesê meer personeel is by hoofkantoor ontplooi en die inligtingbestuurstelsel is verbeter. “Nog draagbare rekenaars en selfone is ook ontplooi en poskantoor-takke is aangesê om ná normale kantoorure oop te bly om begunstigdes te bedien. Ons het ook ons verhouding met die SAPD uitgebrei om veiligheid te verhoog.” Volgens hom is die Poskantoor vasbeslote om te voldoen aan sy Sassa (Suid-Afrikaanse agentskap vir maatskaplike sekerheid)-mandaat.